Imtella' Ottubru 18, 2021 Il-Prim Ministru Spanjol, Pedro Sánchez, wiegħed li jagħmel il-prostituzzjoni fil-pajjiż illegali. Meta kien qed ikellem lill-partitarji fi tmiem kungress tal-Partit Soċjalista f'Valencia, Sánchez qal li l-prostituzzjoni tagħmel lin-nisa skjavi. Fi Spanja, il-prostituzzjoni kienet dekriminalizzata fl-1995. Stħarriġ li kien sar fl-2009, kien sab li raġel Spanjol minn kull tlieta kien ħallas għas-sess. Rapport ieħor fl-istess sena kien qal li l-ammont jista' jkun ta' 39% u studju tan-Nazzjonijiet Magħquda sentejn wara kien semma lil Spanja bħala t-tielet ċentru fid-dinja għall-prostituzzjoni, wara t-Tajlandja u Puerto Rico. S'issa, m'hemmx deterrent għal dawk li joffru servizzi sesswali fi Spanja sakemm ma jagħmlux dan fi spazji pubbliċi iżda huwa illegali li xi ħadd iħaddem persuni għal skop ta' prostituzzjoni. Minn meta l-pajjiż iddekriminalizza l-industrija, huwa stmat li fiha bdew jaħdmu mat-300,000 mara bħala prostituti.